Jørn Jespersen (SF), 2003-01-22:
Miljøministeren spørger: Er der noget galt i den nuværende pesticidhandlingsplan, som regeringen har tilsluttet sig?
Ja, det synes vi der er.
Vi synes, den er alt for uambitiøs.
Vi er heller ikke med i den.
Det er jeg ikke klar over om miljøministeren ved.
Men det er faktisk ikke en plan, der var et flertal i Folketinget bag; det var SR-regeringens plan. Vi sagde til den daværende miljøminister, at det ville vi meget gerne forhandle om med henblik på at gøre den mere ambitiøs, at nedsætte pesticidbehandlingshyppigheden, at nedsætte trykket i det hele taget.
Men det var regeringen ikke interesseret i, fordi man vurderede, at højrefløjen i Folketinget ville svække den, og vi ville gerne stramme den, og derfor lå man sådan set meget lunt i svinget med det niveau, man havde valgt.
Men det var ikke vores ambitionsniveau.
Så der er noget galt.
Med hensyn til de forhandlinger, miljøministeren vil indbyde til: Jamen vi kommer meget gerne, og vi skal nok være konstruktive.
Vi vil meget gerne presse yderligere på for at få omsat handlingsplanen til virkelighed og for at få den gjort så ambitiøs som overhovedet mulig.
Så siger miljøministeren, at SF kan næsten ikke klare, at der her ligger et godt forslag.
Jo, men jeg sagde da i min tale, at jeg synes, det var et lille fremskridt, og det ville vi støtte.
Så det kan jeg sagtens klare.
Jeg er såmænd vant til at klare så meget mere.
Men det er jo bare ikke en løsning på at skaffe en høj fødevaresikkerhed, for sagen er, at i dag kan man ikke undgå pesticidrester i sine fødevarer, medmindre man køber økologi.
Sagen er, at de eksperter, som har rådgivet, og som foretager undersøgelserne, undersøger kun et enkelt stof og kommer frem til, at det her niveau tror vi folk kan klare.
Men sandheden er jo, at vi alle sammen i kraft af de mange forskellige fødevarer, vi spiser, får 50, 60, 70 forskellige pesticider i forskellige mængder, og hvem ved, om vi kan klare kombinationseffekten af dem alle sammen?
Det er der ingen der ved.
Det er derfor, jeg var enig med hr. Jørn Dohrmann i, at man selvfølgelig ikke bare skal følge eksperterne.
Det er et spørgsmål om, hvilke eksperter, hvilken ekspertviden man vælger at lægge vægt på, og så må man selv træffe en selvstændig politisk beslutning.
Jeg synes bare, det ville være fornuftigt at benytte et forsigtighedsprincip og sige, at vi vil af med pesticidresterne, når det nu kan lade sig gøre.
Det var jo derfor, jeg spurgte, om det også var regeringens målsætning.
Det var det ikke.
Så har jeg spurgt Dansk Folkeparti, som holdt en, synes jeg, meget kritisk tale i forhold til forslaget og med et meget højt ambitionsniveau. Derfor håbede jeg, at Dansk Folkeparti mente noget med det, de sagde, at Dansk Folkeparti ville være med til at bruge sine mandater til at sikre, at det flertal, der jo tilsyneladende er i Folketinget, som gerne vil gøre mere, end der nu er lagt op til med henblik på at nedbringe indholdet af pesticidrester i fødevarer, manifesterede sig og sagde: Vi vil meget videre. Vores målsætning er, at der ikke må være pesticidrester i fødevarer, for det kan lade sig gøre.
Miljøministeren sagde: Det kan jo ikke lade sig gøre.
Jo, det kan.
40 eller 50 pct. af de fødevarer, der er på markedet, som er konventionelt dyrket, indeholder ikke rester af pesticider.
Vil Dansk Folkeparti være med til at fremme den udvikling, eller holder man bare en smuk tale og falder så ned som de sædvanlige små lam i løbet af 10 minutter?